b'\n_START_ARTICLE_\nSasafras\n_START_SECTION_\nOpis\n_START_PARAGRAPH_\nIzvor imena drevesa je nejasen, domneva pa se, da izvira iz imena, ki so ga drevesu dali severnoameri\xc5\xa1ki staroselci s Floride. Sasafras lahko zraste do 20 metrov visoko in ima ravno steblo z razpokano skorjo. Kro\xc5\xa1nja drevesa je sto\xc5\xbe\xc4\x8dasta, listi pa so v razli\xc4\x8dnih fazah rasti razli\xc4\x8dno oblikovani. Mladi listi so ovalni, starej\xc5\xa1i pa postanejo trokrpi. V\xc4\x8dasih so tudi dvokrpi, in ostanejo taki v vseh fazah rasti. Po zgornji strani so listi gladki in \xc5\xbeivo zeleni, po spodnji strani pa so sivkasto zeleni. Drevo je dvodomno. Mo\xc5\xa1ki cvetovi so majhni in imajo devet pra\xc5\xa1nikov, ven\xc4\x8dnih listov pa nimajo. Tako \xc5\xbeenski kot tudi mo\xc5\xa1ki cvetovi se pojavijo preden na drevesu po\xc5\xbeenejo listi. Plod drevesa so drobne rde\xc4\x8de-\xc4\x8drne jagode, ki so na prvi pogled podobne rde\xc4\x8demu \xc5\xbeelodu s \xc4\x8drno \xc4\x8depico. Peclji so enake rde\xc4\x8de barve kot spodnji del jagode.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDrevo je avtohtono na vzhodu ZDA, od tam pa so ga zaradi di\xc5\xa1e\xc4\x8dih eteri\xc4\x8dnih olj raznesli po celem svetu. K temu je pripomogla tudi izjemna prilagodljivost drevesa, ki lahko uspeva skoraj na vseh delih sveta in skoraj na vseh podlagah. Ne prenese edino bazi\xc4\x8dne zemlje. Razmno\xc5\xbeuje se preko \xc5\xa1tevilnih stranskih poganjkov, ki po\xc5\xbeenejo na spodnjem delu debla._NEWLINE_V Evropo so drevo prinesli leta 1630. Eteri\xc4\x8dna olja, ki so jih pridobivali predvsem iz korenin in njihovega ovoja, uporabljali pa so jih predvsem v zdravilstvu. Danes ta olja uporabljajo v kozmeti\xc4\x8dni industriji._NEWLINE_Les drevesa je bledo oran\xc5\xbene barve in so ga v preteklosti uporabljali za izdelavo jamborov, telegrafskih drogov in \xc5\xbeelezni\xc5\xa1kih pragov]], saj je bil izjemno trpe\xc5\xbeen in v stiku z zemljo ni hitro propadel. Danes ga uporabljajo le \xc5\xa1e za izdelavo pohi\xc5\xa1tva.'